*«*Çунатлă çул*»*

(А.Г.Николаева халалласа класс тулашĕнче ирттермелли ĕç)

 

**2-мĕш ертсе пыракан**.Чăвашсен сÿнми  çăлтăрĕ  А. Г. Николаев1929 çулхи авăн уйăхĕн 5-мĕшĕнче Чăваш АССРĕн Сĕнтĕрвăрри районĕнчи Шуршăл ялĕнче хресчен çемйинче çуралнă .Ачалӑх кунӗсене вӑл тӑван Шуршӑл ялӗнче ирттернӗ.

**1-мĕш ача**

Мӗн чул ырлӑх кунти таврара,

Шуршӑл ялӗ ларать умӑмра.

Выртать вӗҫсӗр уй-хир сарӑлса,

Ҫавал шывӗ юхать юрласа.

Кам пӗлмест-ши паян Шуршӑла?!

Хисеплетпӗр эпир ҫак яла.

Кунта пирӗн тӑван, Андриян,

Курнӑ ҫутӑ тӗнче чи малтан…

1**-мĕш ертсе пыракан**. Андриян 1944 çулта Шуршăлти тулли мар вăтам шкула пĕтернĕ хыççăн Сĕнтĕрвăрринчи вăрман техникумне вĕренме кĕнĕ. 1947 ç. Сĕнтĕрвăрринчи вăрман хуçалăх техникумĕнчен вĕренсе тухсан икĕ çул хушши Карелире вăрман хатĕрлес ĕçре мастерта тăрăшнă. 1950-мĕш çулта Андрияна çара илеççĕ. Çар летчикĕсен училищинчен вĕренсе тухсан вăл летчик-истребитель пулса тăрать. Тÿпе ăна çÿлтен-çÿле вĕçме илĕртет. Чунри иксĕлми вăй-халĕ тата талпăнăвĕ, çавăн пекех техника пĕлĕвĕ анлă пулни ăна космонавтсен отрядне лекме пулăшнă.

**2-мĕш ертсе пыракан**.1960 ç. Юрий Алексеевич Гагаринпа, Герман Титовпа, Павел Поповичпе, Валерий Быковскипе тата Григорий Нелюбовпа пĕрле А. Г. Николаева (пурĕ 6 çынна) космонавтсен ушкăнне илнĕ… Мĕн чухлĕ вăй хуман-ши пулас космонавтсем? Çирĕп сывлăх та, тарăн пĕлÿ те, чăтăмлăх та кирлĕ чăн-чăн космонавт пулас тесессĕн.

**1-мĕш ертсе пыракан**.1962 çулхи çурла уйăхĕн 12-мĕшĕнче пĕтĕм тĕнче Совет Союзĕ космоса пĕр карап мар, иккĕ вĕçтерсе яни çинчен пĕлнĕ. Байконур космодромран чи малтан «Восток – 3»караппа Андриян Григорьевич Николаев 1962 çулхи çурла уйăхĕн 11-мĕшĕнче старт илнĕ, тепĕр кунне вара Павел Романович Попович «Восток – 4»караппа çĕкленнĕ. Вĕсем юнашарах вĕçнĕ. Кунсăр пуçне карапсем хушшинче радиоçыхăну йĕркеленĕ.

2-мĕш ача

Николаев Андриян,

Мухтанатпăр санпалан.

Эсĕ вĕçрĕн çĕр тавра,

Тухрăн улăп-паттăра.

Мĕнпур аслă халăхпа,

Гагаринпа, Титовпа,

Поповичпа кар тăрса

Эс çул хыврăн космоса.

«Çăлтăр витĕр çул выртать»,

Тенĕ халăх авалтан.

Çав тÿпери çулпалан

Эсĕ килтĕн, Андриян!

**2-мĕш ертсе пыракан**.Акă мĕн çырать Василий Давыдов-Анатри хăйĕн «Çунатлă çул» хайлавĕнче А. Г. Николаев тĕнче уçлăхне çĕкленнине илтсен:

1962 ÇУЛХИ АВГУСТĂН 11-МĚШĚ. Тĕлĕнмелле савăнăçлă хыпар илтрĕмĕр. Паян пирĕн çĕршывра виççĕмĕш космонавт тĕнче уçлăхне çĕкленчĕ. «Восток-3» сывлăш карапĕпе Совет Союзĕн гражданинĕ, пирĕн ентеш, чăваш ачи Андриян Николаев! Чĕрере ăшă туйăм тапса тăрать. Чăтаймарăм, чунтан хавасланса сăвă çыртăм.

Савăнатпăр эпир, мухтанатпăр,

Тĕлĕнетпĕр совет çыннинчен.

Ак каллех тÿпере улăп-паттăр,—

Саламлатпăр ăна чĕререн.

Николаев вĕçет çĕр тавра,—

Кăтартать çĕнĕ çын хăватне.

Пирĕн аслă Тăван çĕршывра

Унăн ячĕ сÿнмест ĕмĕрне!

**2-мĕш ертсе пыракан**. А.Г. Николаев тĕнчери пĕрремĕш хĕрарăм космонавтпа хăйĕн пурнăçне çыхăнтарать. Тĕнче уçлăхне парăнтарнă икĕ паттăр 1963 çулхи ноябрĕн 3-мĕшĕнче туй кĕрлеттернĕ. 35 çулти Андриян 26 çулти Валентинăна хĕр тĕнче уçлăхне тухичченех куç хывнă, çамрăксем чылай малтан пĕр чĕлхе тупнă. Хĕр çăлтăрлă командировкăран таврăнсан пилĕк уйăхран вĕсем Мускаври Мăшăрлану керменĕнче хутшăнăвĕсене официаллă йĕркепе çирĕплетнĕ.

**1-мĕш ертсе пыракан**. Çĕнĕ мăшăр 1964 çулхи мартăн 9-мĕшĕнче Андриян Григорьевичăн тăван ялне Шуршăла килнĕ. Вĕсене космонавтăн амăшĕ Анна Алексеевна пил панă. Июнь уйăхĕнче Андриянпа Валентинăн çемйине "çĕнĕ кайăк" вĕçсе килнĕ: хура çÿçлĕ, каснă-лартнă ашшĕ пек хĕрача çуралнă. Алена сывлăхлă, ăслă-тăнлă çитĕннĕ. Ылтăн медальпе шкул пĕтернĕ, мединститутран вĕренсе тухнă. Травматолог-ортопед. Унăн икĕ ывăл.

**1-мĕш ертсе пыракан**. Иккĕмĕш хут вара «Союз-9» карап командирĕ пулса 1970 çулхи çĕртме уйăхĕн 1-18 кунĕсенче Виталий Севастьяновпа пĕрле вĕçнĕ. Пирĕн ентеш этем организмĕ тĕнче уçлăхĕнчи йывăрăша çухатнă лару-тăрура та калама çук пысăк йывăрлăхсене чăтса ирттерме пултарнине çирĕплетсе панă.Ун пирки юлташĕсем те, ĕçтешĕсем те ыррине кăна каланă. Вăл хăйĕн виçесĕр паттăрлăхĕпе, иксĕлми хăюлăхĕпе çĕр-шыва, пĕчĕк Чăваш Ене чапа кăларчĕ, Чăваш ятне тĕнче уçлăхне çĕклерĕ.

**1-мĕш ертсе пыракан**.Андриян Николаев хăй чăваш пулнишĕн мухтаннă, хăйĕн тăван ялне, юратнă çĕр-шывне манман. Хăй аса илĕвĕсенче те вăл тăван кĕтесрен, атте- анне килĕнчен хакли нимĕн те çуккине пĕрре кăна мар асăннă.

                              Тăван кĕтес.

Ăçта кăна çитсе курмарăм,

Тăван кĕтес, сана манмарăм,

Ялан асра тытса усрарăм,

Тен, çавăнпах пуçа усмарăм.

                               Ăçта кăна çитсе курмарăм,

                               Атте-анне çуртне манмарăм,

                               Тăван чĕлхе чысне упрарăм,

                               Чăваш çĕрне ялан мухтарăм.

Ăçта кăна çитсе курмарăм,

Инкек сиксе тухсан тармарăм,

Çĕр-шывăма куç пек сыхларăм,

Асаттесен ятне ямарăм.

                             Ăçта кăна çитсе курмарăм,

                             Тăванăмсем, сире манмарăм,

                             Хĕрÿ ĕçре кайри пулмарăм,

                             Çĕр-шыв çинчен чунтан юрларăм.

**1-мĕш ертсе пыракан**. Андриян Григорьевич Николаев çут çанталăка, чăваш халăхĕн йăли- йĕркисене, юрри- ташшине питĕ юратнă. Унăн чи юратнă юрри «Вĕç,вĕç,куккук…» ятлă.

Вӗҫ,вӗҫ, куккук…(Кĕреке юрри)

Вӗҫ,вӗҫ, куккук, вӗҫ, куккук,

Вӑрман хӗрне ҫитиччен.

Вӑрман хӗрне ҫитсессӗн

Юман ҫине ларса кан.

Чӑт,чӑт, хӑта, чӑт, хăта,

Эпир тухса кайиччен.

Эпир тухса кайсассӑн

Кӗрекене ларса кан.

Вӗҫ,вӗҫ, шӑпчӑк, вӗҫ, шӑпчӑк,

Вӑрман хӗрне ҫитиччен.

Вӑрман хӗрне ҫитсессӗн

Ҫӑка ҫине ларса кан.

Чӑт,чӑт, тӑхлач, чӑт, тӑхлач,

Эпир тухса кайиччен.

Эпир тухса кайсассӑн

Тӳшек ҫине ларса кан.

**2-мĕш ертсе пыракан**. Андриян Николаев чăваш ятне çÿле çĕклерĕ. Çĕр-шыв умĕнчи тава тивĕçлĕ пысăк ĕçсемшĕн Николаева икĕ хутчен Совет Союзĕн Геройĕ ятне панă, икĕ хутчен Ленин орденĕпе наградăланă, çавăн пекех вăл Ĕçлĕх Хĕрлĕ Ялав, Хĕрлĕ Çăлтăр орденĕсене , нумай медале тивĕçнĕ. Чăваш Республикин Ĕç Мухтавĕпе Паттăрлăхăн Хисеп Кĕнекине А. Г. Николаев ятне 1962 çулта чи пĕрремĕш шутпа кĕртнĕ.Чăваш çăлтăрĕ сÿнчĕ, анчах унăн янкăр çути нихăçан та çухалмĕ,тĕксĕмленмĕ,  малалла ăнтăлма, халăх ырлăхĕшĕн тăрăшса ĕçлеме çул кăтартса тăрĕ. Çулсем иртĕç, чăваш хутлăхне ăру хыççăн ăру килĕ,мухтавлă ентешĕмĕрĕн этемлĕхшĕн  тунă ĕçĕсене малалла тăсĕ.

Чăваш ачи, мухтавлă

Кӑйкӑр,

Çěкленěн Эс çÿлтен-çÿле!   
 Шел, пирӗн хушӑра ҫук халӗ  
 Хастар та паттӑр Андриян…